Betek 1578 edo aber an Aturri pelloch en hanternoz, e Bocau Vielh. Neuze e voe distroet ar stêr da aberiñ tostoch ouzh Baiona, e Tarnos, e karter Bocau, Bokale en euskareg. Ur charter eus Tarnos e oa Bokale eta, ha distaget e voe diouzh ar barrez waskonat pa voe krouet an departamantoù e 1790. E gwirionez ne oa ket e Lapurdi a-raok, met mesket eo bet harz eskopti ha harz-departamant er speredoù goude 1790.